Deklereisen Blong Raet Blong Evri Man Mo Woman Raon Wol 

FESTOK 

From se Jenerol Asembli i luksave respek mo ikwol raet blong man mo woman 

olsem stamba blong fridom, jastis mo pis long wol, 

From se fasin blong no luksave mo no respektem ol raet blong man mo woman i 

mekem se i gat ol nogud aksen i tekemples we oli mekem se pipol i kros, mo 

bambae wan taem i kam we pipol bambae i glad long fridom blong toktok mo biliv 

blong hem, fridom blong no fraet mo wantem samting hemi kamaot olsem 

nambawan tingting blong ol grasrut pipol, 

From se hemi wan impoten samting, sipos man i no fos blong lukaotem help, 

olsem wan las aksen we hemi save mekem, blong faet agensem rabis fasin 

blong spoelem no fosem pipol hemia blong mekem nomo se Loa i protektem ol 

raet blong man mo woman, 

From se i gat nid blong promotem fasin blong developem frensip wetem ol 

narafala kaontri, 

From se ol pipol blong Unaeted Neisen oli talem bakegen Insaed long Jata 

strong tingting blong olgeta long ol stamba raet blong man mo woman, respek 

mo valiu blong man mo woman mo long ikwol raet blong man mo woman, oli 

disaed blong promotem sosol progres mo ol standed blong laef we i moa gud mo 

we i gat moa fridom, 

From se ol Memba Kaontri oli mekem strong promis blong promotem respek 

blong ol raet blong man mo woman olbaot long wol mo gat ol stamba fridom 

taem we oli stap wok tugeta wetem Unaeted Neisen, 

From se hemi impoten tumas blong evriwan i luksave ol raet mo fridom blong 

promis ia i save tekemples fulwan, 

Hemi mekem se JENEROL ASEMBLI i putumaot 

Deklereisen blong ol Raet blong evri Man mo Woman Raon long Wol olsem wan 

impoten samting we evri pipol mo evri kaontri long wol oli mas kasem, blong 

mekem se wanwan man mo woman insaed long sosaeti oli tingting oltaem long 



Deklereisen ia, bambae oli wok had tru long tijing mo edukeisen blong leftemap 
resek long ol raet mo fridom ia mo tru ol step we oli tekem long nasonol mo 
intenasonol level, blong mekem se ol pipol blong ol Memba Kaontri mo ol pipol 
blong ol teritori we oli stap anda long olgeta blong oli luksave mo folem 
Deklereisen ia. 



Atikol 1 

Evri man mo woman i bon fri mo ikwol long respek mo ol raet. Oli gat risen mo 
tingting mo oli mas tritim wanwan long olgeta olsem ol brata mo sista. 

Atikol 2 

Evriwan i gat raet long evri raet mo fridom we i stap long Deklereisen ia, wetaot 
eni kaen difrens, olsem long reis, kala blong skin, seks, langwis, rilijen, politikol o 
narafala kaen tingting, we i kamaot long saed blong neisen o sosol, propeti, taem 
we man i bon long hem o emi narafala sosol saed olsem. 
Andap long hemia, bambae wan man o woman i no save mekem eni difrens long 
level blong politik, eria we wok hem i kavremap o intenasonol level blong kaontri 
o teritori blong narafala man o woman ia, nomata we hemi indipenden, tras, non- 
self-gavening o anda eni narafala arenjmen blong soverenti. 

Atikol 3 

Evriwan i gat raet blong laef, fridommo sekuriti blong man mo woman. 

Atikol 4 

Bambae man i no tekem narafala man o woman olsem slev blong hem. Bambae 
hemi agensem loa blong eni kaen fasin blong slev mo fasin blong salem man o 
woman olsem slev i tekemples. 



Atikol 5 

Bambae man mo woman i no save mekem fasin blong mekem narafala man o 
woman i safa o mekem rabis fasin long hem, fasin we i nogud long man o 
woman o tritim man o woman long fasin o panismen we i soem se man o woman 
i luk daon long man o woman. 

Atikol 6 

Evriwan i gat raet blong narafala man I luksave hem olsem wan man o woman 
we I stap anda long loa. 

Atikol 7 

Evri man mo woman i semak folem loa mo oli gat semak raet wetaot eni 
diskrismineisen blong loa i protektem olgeta. Evri man mo woman oli gat raet 
blong loa ia i protektem olgeta long ikwol fasin agensem diskrimineisen long 
taem we man mo woman i brekem wan pat blong Deklereisen ia mo agensem 
eni fasin blong mekem se i gat diskrimineisen olsem. 

Atikol 8 

Evriwan i gat raet blong kasem wan stret fasin blong stretem problem we ol stret 
nasonol traebuno blong ol akt we oli go agensem ol stamba raet we Konstitusen 
loa givim, oli mekem. 

Atikol 9 

Bambae man o woman i no save arestem narafala man o woman long fasin we i 
folem tingting blong hem nomo, fasin blong givim panismen o fasin blong mekem 
man i stap hemwan olsem panismen. 

Atikol 10 



Evriwan i gat raet blong ful ikwaliti long wan indipenden mo fea pablik hearing we 
wan indipenden mo fea tribunal i putum, long taem blong disaedem ol raet mo ol 
obligeisen blong hem mo blong eni kriminol jasmen agensem hem. 

Atlkol 1 1 

1 . Eniwan we i gat jasmen blong wan rong agensem hem hemi gat raet 
blong stap olsem wan inosen man o woman go kasem taem we kot i 
pruvum se hemi gilti from se hemi mekem rong agensem loa long wan 
pablik traeol we hemi bin gat evri janis we hemi nidim blong difendem 
hemwan. 

2. Bambae man o woman i no gilti from wan rong we hemi mekem o wan 
aksen we hemi no mekem we i no wan rong folem nasonal mo 
intenasonal loa, long taem we man o woman ia i mekem aksen ia. 
Bambae i nogat wan panismen we i hevi bitim hemia we i aplae long taem 
ia we man o woman ia i bin mekem rong ia. 

Atlkol 12 

Bambae man o woman i no save intefea wetem praevet laef, famili, hom or 
korespondens blong narafala man o woman folem tingting blong hem, mo no 
save spolem hae respek mo gudfala nem blong hem. Evriwan i gat raet blong 
loa i protektem hem agensem ol fasin blong intefea olsem o atak. 

Atikol 13 

1 . Evriwan i gat raet blong kasem fridom blong go long weaples hemi 
wantem go mo blong stap insaed long eria blong wanwan steit. 

2. Evriwan i gat raet blong livim eni kaontri, we i minim se kaontri blong hem 
tu mo blong hemi go bak long kaontri blong hem. 

Atlkol 14 



1 . Evriwan i gat raet blong lukaotem mo stap long wan pies long wan 
narafala kaontri sipos hemi stap ronwe long ol fasin blong talem mo tritum 
nogud man o woman. 

2. Man o woman i no save yusum raet ia taem i gat prosekusen we i kamaot 
folem ol kraem we oli no kamaot from politik o from ol aksen we oil no 
folem ol eim mo prinsipol blong Unaeted Neisesn. 

Atikol 15 

1 . Evriwan I gat raet blong gat wan nasonaliti. 

2. Bambae wan man o woman i nogat raet blong kiaman long wan man o 
woman long nasonaliti blong hem o kiaman long raet blong jenisim 
nasonaliti blong hem. 

Atikol 16 

1. Evri man mo woman long evri eij, nomata wanem reis, nasonaliti o rilijen, 
oli gat raet blong maret mo blong statem wan famili. Oli gat raet long 
ikwel raet long saed blong maret, long taem blong maret mo long taem we 
oli disolvem maret. 

2. Maret bambae i tekemples nomo taem we hemi tingling blong man mo 
woman ia blong tufala i maret. 

3. Famili hemi natural mo impoten grup unit blong sosaeti mo hemi gat raet 
blong sosaeti mo steit i protektem hem. 

Atikol 17 

1 . Evriwan i gat raet blong onem wan propeti hemwan mo tu wetem ol 
narafala man o woman tugeta. 

2. Folem tingting blong hem, bambae wan man o woman i no save kiaman 
long narafala man o woman from propeti blong hem. 

Atikol 18 



Evriwan i gat raet long fridom blong tingting, fridom blong moral tingting blong 
jasmen mo rilijen; raet ia hemi kavremap fridom blong jenisim rilijen o bilif blong 
hem, mo fridom blong hem hemwan o tugeta wetem ol narafala man o woman 
long komuniti mo long pablik o praevet laef, blong soem rilijen blong hem tru long 
fasin we hemi tijim, praktisim, wosip mo folem ol tijing blong rilijen blong hem o 
biliv blong hem. 

Atlkol 19 

Evriwan i gat raet long fridom blong talem tingting blong hem mo talem long wei 
we hemi wantem; raet ia hemi kavremap fridom blong save gat ol difren tingting 
wetaot man i intefea mo blong risivim mo givimaot infomeisen mo ol tingting tru 
long niuspepa, televisen o radio nomata long ol baondri blong ol kaontri. 

Atikol 20 

1 . Evriwan i gat raet long fridom blong mit wanples mo grup tugeta long fasin 
we i gat pis long hem. 

2. Wan man o woman i no save fosem narafala man o woman blong stap 
long wan asosiesen. 

Atikol 21 

1. Evriwan i gat raet blong tekpat long Gavman blong kaontri blong hem, 
daerek o tru long ol representativ we olgeta pipol oli jusum folem tingting 
blong olgeta. 

2. Evriwan i gat raet long semak janis blong kasem sevis blong Gavman long 
kaontri blong hem. 

3. Bambae pipol oli jusum kaen Gavman we oli wantem blong rul; fasin blong 
jusum Gavman ia bambae i kamaot tru ol eleksen long wanwan period mo 
bambae evri man mo woman i gat raet blong vot long sekret folem ol fasin 
blong fri vot. 



Atikol 22 

Evriwan, olsem memba blong sosaeti, i gat raet blong kasem sosol sekuriti mo 
hemi gat raet blong kasem ol ekonomik, sosol mo kaljarol raet blong hem we 
hemi nidim from respek blong hem mo blong mekem se hemi fri blong 
developem hemwan, hemia tru long help mo hadwok blong nasonol mo 
intenasonol komuniti mo folem oganaeseisen mo risos blong wanwan Kaontri. 

Atikol 23 

1 . Evriwan i gat raet blong wok, blong jusum wanem wok hemi wantem 
mekem, blong stap long ol gudfala kondisen blong wok mo blong gat 
proteksen agensem fasim blong nogat wok. 

2. Evriwan, wetaot diskrimineisen, i gat raet blong kasem ikwol pei blong 
mekem semak wok. 

3. Evriwan we i wok oli gat raet long stret mo gudfala pei we i mekem se 
hem mo famili blong hem i save gat wan gudfala laef we i soem se i gat 
respek, mo i kasem tu ol narafala kaen proteksen long sosol laef blong 
hem, sipos i gat nid. 

4. Evriwan i gat raet blong fomem mo joenem ol tred union blong protektem 
ol intres blong olgeta. 

Atikol 24 

Evriwan i gat raet blong spel mo enjoem hem, we i minim se i mas gat limit long 
ol haoa blong wok mo blong oli gat holidei wetem pei wanwan taem. 

Atikol 25 

1 . Evriwan i gat raet long wan standed blong laef we i stret long helt mo 
welfea blong hem mo famili blong hem, hemia long saed blong kakae, 
klos, haos mo medikol kea mo ol narafala sosol sevis, mo raet long 
sekuriti long taem we man o woman i no wok, i sik, wan pat blong bodi i 



nogat o no save wok gud, woman i lusum man blong hem o man i lususm 
woman blong hem, taem hemi olfala o taem hemi no save gat wan gudfala 
laef from sam samting we hemwan i no save kontrolem. 
2. Mama mo pikinini oli gat raet blong kasem spesel kea mo help. Evri 
pikinini, nomata we oli bon long mama mo papa we tufala I mared o no 
mared, bambae oli kasem semak protektek long sosol laef blong olgeta tu. 

Atikol 26 

1. Evriwan i gat raet blong kasem edukeisen. Bambae edukeisen hemi fri, 
sipos i no long ol narafala level be bambae hemi hapen long ol elementeri 
mo fes level blong skul. Bambae evri pikinini i mas go long wan 
elementeri skul. Bambae i mas gat teknikol mo profesonal edukeisen we 
pipol i save folem sipos oli wantem mo bambae evri man mo woman i gat 
raet blong kasem hae edukeisen folem merit. 

2. Edukeisen bambae hemi blong developem fulwan ol defren kaen fasin 
blong man mo woman mo blong leftemap respek blong ol raet blong man 
mo woman mo ol stamba fridom. Edukeisen bambae hemi promotem 
fasin blong andastanem, luksave nid mo mekem fren wetem evri kaontri, 
evri difren kaen reis mo rilijes grup blong pipol mo bambae hemi mekem ol 
wok blong Unaeted Neisen blong kipim pis oltaem. 

3. Papa mo mama blong pikinini oli gat raet blong jusum kaen edukeisen we 
bambae pikinini blong tufala i kasem. 

Atikol 27 

1 . Evriwan i gat raet blong tekempat olsem hemi wantem long kaljarol laef 
blong komuniti, blong enjoem ol art mo serem ol save blong saens we i 
stap kam andap mo ol benefit blong hem. 

2. Evriwan i gat raet blong protektem ol morol mo materiel interes we i 
kamoat folem eni wok we man mo woman i prodiusum long saed blong 
saens, litereja mo art we hemi bin raetem. 



Atikol 28 

Evriwan i gat raet long wan sosol mo intenasonol oda we i mekem se oli save 
yusum fulwan ol raet mo fridom we oli stap insaed long Deklereisen ia. 

Atikol 29 

1 . Evriwan i gat diuti blong mekem i go long komuniti we tru long hem nomo 
bambae hemi fri blong save developem fulwan fasin blong hem olsem 
wan man o woman. 

2. Taem we man mo woman i stap yusum ol raet mo fridom ia, bambae 
evriwan i mas folem ol limit we oli stap insaed long loa blong mekem se 
man i luksave mo respektem ol raet mo fridom blong ol narafala pipol mo 
blong folem ol rul blong gudfala fasin, pablik oda mo jenerol welfea long 
wan demokratik sosaeti. 

3. Man mo woman i no save yusum ol raet mo fridom ia long wei we i 
agensem ol tingting mo prinsipol blong Unaeted Neisens. 

Atikol 30 

Wan man o woman i no save yusum wan pat blong Deklereisen ia blong mekem 
se Steit, o wan grup o man o woman i ting se hemi gat raet blong mekem eni 
aktiviti o blong mekem eni aksen we i go agensem ol raet mo fridom we i stap 
insaed long Deklereisen ia. 



